b'\n_START_ARTICLE_\nDarko Dolinar\n_START_SECTION_\n\xc5\xbdivljenje in delo\n_START_PARAGRAPH_\nNa Filozofski fakulteti v Ljubljani je \xc5\xa1tudiral primerjalno knji\xc5\xbeevnost in literarno teorijo. Medtem se je eno leto izpopolnjeval v T\xc3\xbcbingenu. Doktoriral je leta 1993 s tezo hermenevti\xc4\x8dne teorije in metode v literarni vedi. Od leta 1971 je bil sodelavec na Znanstvenoraziskovalnem centru Slovenske akademije znanosti in umetnosti (ZRC SAZU). Leta 1984 je postal raziskovalni svetnik, 1993 vi\xc5\xa1ji znanstveni sodelavec in 1998 znanstveni svetnik. Po letu 1994 je sodeloval pri individualnih podiplomskih programih na Oddelku za primerjalno knji\xc5\xbeevnost, od 2003 do 2010 pa pri skupnem predmetu Metodologija literarne vede za podiplomske \xc5\xa1tudente vseh literarnovednih smeri (od 1996 kot izredni profesor) na Filozofski fakulteti v Ljubljani. Ukvarjal se je predvsem s pozitivizmom in hermenevtiko v literarni vedi ter tudi s teorijo prevajanja, pripovedno prozo, z metodolo\xc5\xa1kimi vpra\xc5\xa1anji literarne zgodovine s podro\xc4\x8dja nem\xc5\xa1ko-slovenskih stikov in z zgodovino literarne vede na Slovenskem. Med letoma 1987 in 1997 je bil glavni in odgovorni urednik revije Primerjalna knji\xc5\xbeevnost, od 1981 do 2001 je bil sourednik pri zbirki Literarni leksikon, bil je sodelavec razli\xc4\x8dnih enciklopedij in leksikonov, uredni\xc5\xa1ko delo je nadaljeval s sourejanjem literarne zbirke Studia litteraria, ki izhaja pri ZRC SAZU. Prevedel je ve\xc4\x8d literarnih in strokovnih del iz nem\xc5\xa1\xc4\x8dine, pisal razprave o novej\xc5\xa1ih nem\xc5\xa1kih pisateljih (Theodor Fontane, Thomas Mann ...), Francetu Kidri\xc4\x8du, Ivanu Prijatelju, Antonu Ocvirku, Du\xc5\xa1anu Pirjevcu in drugih. Med leti 1983 in 2011 je bil predstojnik In\xc5\xa1tituta za slovensko literaturo in literarne vede na ZRC SAZU, ki mu je 2015 podelil \xc4\x8dastni naziv zaslu\xc5\xbenega raziskovalca ZRC. Je tudi \xc4\x8dastni \xc4\x8dlan Slovenskega dru\xc5\xa1tva za primerjalno knji\xc5\xbeevnost.'